3.
Predkladacia správa

Správa o bezpečnostnej situácii v Slovenskej republike za rok 2002 sa predkladá na rokovanie vlády Slovenskej republiky na základe uznesenia vlády Slovenskej republiky         č. 260/2002. 
Je predkladaná ako každoročný periodický materiál zaoberajúci sa bezpečnostnou situáciou v štáte. 
Materiál hodnotí stav a vývoj bezpečnostnej situácie v Slovenskej republike v uplynulom období. Okrem riešenia kriminality na jednotlivých úsekoch činnosti Policajného zboru a ostatných bezpečnostných zložiek zvýrazňuje úroveň pocitu bezpečia občanov a úroveň verejnej mienky na činnosť Policajného zboru ako rozhodujúcej bezpečnostnej zložky štátu v boji s kriminalitou. 
Kladie dôraz na problematiku boja s jednotlivými druhmi trestnej činnosti a úroveň vymožiteľnosti práva. Konštatuje, že došlo k nárastu celkovo evidovaných trestných činov. Tento však vyplýva zo zákonnej úpravy, ktorá umožňuje objektívne hodnotiť jej skutočný rozsah kriminality. Hodnotí ďalšie ukazovatele verejnobezpečnostnej situácie, akými sú dopravná nehodovosť, ochrana verejného poriadku a štátnej hranice Slovenskej republiky. V závislosti od vývoja bezpečnostnej situácie hodnotí nosné opatrenia v jednotlivých oblastiach činnosti, ktoré realizovalo Ministerstvo vnútra Slovenskej republiky a Policajný zbor na zlepšenie situácie v roku 2002. Prílohy materiálu názornejšie a podrobnejšie popisujú hodnotenú situáciu prostredníctvom grafov a tabuliek.
Materiál má hodnotiaci charakter a vytyčuje priority na rok 2003 smerujúce na riešenie celospoločenského problému – kriminality.
Zo správy vyplýva celý rad aktivít Ministerstva vnútra Slovenskej republiky a Policajného zboru smerujúcich na riešenie problémov v platnej právnej úprave, organizačnom a materiálno-technickom zabezpečení Policajného zboru v boji s kriminalitou.
Správa bola predložená na medzirezortné pripomienkové konanie. V súlade so § 5 zákona č. 211/2000 Z. z. o slobodnom prístupe k informáciám bola sprístupnená na internete. K materiálu nebola vznesená hromadná pripomienka. Jednotlivé rezorty neuplatnili žiadne pripomienky. Správa bola prerokovaná v poradnom orgáne ministra vnútra Slovenskej republiky so záverom predložiť ju do 31. marca 2003 na rokovanie vlády Slovenskej republiky. Taktiež bola prerokovaná v Rade vlády Slovenskej republiky pre prevenciu kriminality.
Po prerokovaní správy vládou Slovenskej republiky, v súlade s uznesením Národnej rady Slovenskej republiky č. 2401/2002, má byť predložená na prerokovanie Národnej rady Slovenskej republiky.  
Doložka finančných, ekonomických, environmentálnych vplyvov a vplyvov na zamestnanosť sa nevyhotovuje z dôvodu, že činnosť rezortu je pokrytá pridelenými finančnými prostriedkami štátneho rozpočtu pre bezpečnostný úsek Ministerstva vnútra Slovenskej republiky na rok 2003.